KOMISIJOS REGLAMENTAS (ES) 2021/1110

2021 m. liepos 6 d.

kuriuo dėl didžiausios leidžiamosios ametoktradino, biksafeno, fenazakvino, spinetoramo, teflutrino ir tienkarbazonmetilo liekanų koncentracijos tam tikruose produktuose ar ant jų iš dalies keičiami Europos Parlamento ir Tarybos reglamento (EB) Nr. 396/2005 II ir III priedai

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 14 straipsnio 1 dalies a punktą ir 49 straipsnio 2 dalį,

kadangi:

(1) didžiausia leidžiamoji ametoktradino, biksafeno, fenazakvino, spinetoramo ir teflutrino liekanų koncentracija (toliau – DLK) nustatyta Reglamento (EB) Nr. 396/2005 III priedo A dalyje. Tienkarbazonmetilo DLK Reglamente (EB) Nr. 396/2005 nenustatyta ir, kadangi ši veiklioji medžiaga neįtraukta į to reglamento IV priedą, jai taikoma Reglamento (EB) Nr. 396/2005 18 straipsnio 1 dalies b punkte nustatyta 0,01 mg/kg numatytoji vertė;

(2) pagal Reglamento (EB) Nr. 396/2005 12 straipsnio 1 dalį Europos maisto saugos tarnyba (toliau – Tarnyba) pateikė pagrįstą nuomonę dėl nustatytos ametoktradino DLK (2). Ji rekomendavo sumažinti paprikoms nustatytą DLK. Kitų produktų atveju ji rekomendavo padidinti arba palikti nustatytą DLK. Šiems produktams Reglamento (EB) Nr. 396/2005 II priede turėtų būti nustatyta esamo dydžio arba Tarnybos nustatyto dydžio DLK. Tarnyba taip pat padarė išvadą, kad trūksta tam tikros informacijos apie svogūnlaiškiams/žaliesiems svogūnams ir tuščialaiškiams česnakams, miežiams, sėjamosioms avižoms, rugiams, paprastiesiems kviečiams, apyniams, prekėms iš kiaulių (raumenims, riebalams, kepenims, inkstams), galvijų (raumenims, riebalams, kepenims, inkstams, pienui), avių (raumenims, riebalams, kepenims, inkstams, pienui), ožkų (raumenims, riebalams, kepenims, inkstams, pienui), arklinių šeimos gyvūnų (raumenims, riebalams, kepenims, inkstams, pienui), naminių paukščių (raumenims, riebalams, kepenims, inkstams) ir paukščių kiaušiniams nustatytą DLK ir kad rizikos valdytojai turi papildomai tai apsvarstyti. Kadangi rizikos vartotojams nėra, Reglamento (EB) Nr. 396/2005 II priede šiems produktams turėtų būti nustatyta esamo dydžio arba Tarnybos nustatyto dydžio DLK. Ši DLK bus peržiūrėta; atliekant peržiūrą bus atsižvelgta į per dvejus metus po šio reglamento paskelbimo gautą informaciją;

(3) pagal Reglamento (EB) Nr. 396/2005 12 straipsnio 1 dalį Tarnyba pateikė pagrįstą nuomonę dėl nustatytos dabartinės biksafeno DLK (3). Ji rekomendavo sumažinti sėmenims, garstyčių sėkloms, miežiams ir sėjamosioms avižoms nustatytą DLK. Kitų produktų atveju ji rekomendavo padidinti arba palikti nustatytą DLK. Remiantis sėjomainos būdu auginamų kultūrinių augalų tyrimais ir atsižvelgiant į tai, kad neįmanoma visiškai išvengti liekanų įsisavinimo vėlesniuose kultūriniuose augaluose, burokėliams, morkoms, salierams, krienams, topinambams, pastarnokams, petražolių šaknims/šakninėms petražolėms, ridikams, gelteklėms, griežčiams, ropėms, žolelių užpilams iš šaknų, cukriniams runkeliams (šaknims) ir paprastosios trūkažolės šaknims nustatyta konkreti DLK, atspindinti liekanų įsisavinimą iš dirvožemio. Šiems produktams Reglamento (EB) Nr. 396/2005 II priede turėtų būti nustatyta esamo dydžio arba Tarnybos nustatyto dydžio DLK;

(4) pagal Reglamento (EB) Nr. 396/2005 12 straipsnio 1 dalį Tarnyba pateikė pagrįstą nuomonę dėl nustatytos dabartinės fenazakvino DLK (4). Ji rekomendavo sumažinti agurkams, melionams ir arbūzams nustatytą DLK. Kitų produktų atveju ji rekomendavo padidinti arba palikti nustatytą DLK. Tarnyba taip pat padarė išvadą, kad trūksta tam tikros informacijos apie citrusiniams vaisiams, sėklavaisiams, braškėms, pomidorams ir arbatžolėms nustatytą DLK ir kad rizikos valdytojai turi papildomai tai apsvarstyti. Kadangi rizikos vartotojams nėra, Reglamento (EB) Nr. 396/2005 II priede šiems produktams turėtų būti nustatyta esamo dydžio arba Tarnybos nustatyto dydžio DLK. Ši DLK bus peržiūrėta; atliekant peržiūrą bus atsižvelgta į per dvejus metus po šio reglamento paskelbimo gautą informaciją;

(5) pagal Reglamento (EB) Nr. 396/2005 12 straipsnio 1 dalį Tarnyba pateikė pagrįstą nuomonę dėl nustatytos dabartinės spinetoramo DLK (5) Ji pasiūlė pakeisti liekanų apibrėžtį. Ji rekomendavo sumažinti apelsinams, mandarinams, slyvoms, ličiams, mangams, bulvėms, svogūnams, pomidorams, paprikoms, baklažanams, agurkams, kornišonams, cukinijoms, melionams, moliūgams, arbūzams, cukriniams kukurūzams, brokoliniams kopūstams, žiediniams kopūstams, Briuselio kopūstams, gūžiniams kopūstams, salotoms, špinatams, pupelėms (su ankštimis), porams ir cukriniams runkeliams (šaknims) nustatytą DLK. Kitų produktų atveju ji rekomendavo padidinti arba palikti nustatytą DLK. Šiems produktams Reglamento (EB) Nr. 396/2005 II priede turėtų būti nustatyta esamo dydžio arba Tarnybos nustatyto dydžio DLK. Atsižvelgiant į Belgijos pateiktą papildomą informaciją apie gerąją žemės ūkio praktiką ir kadangi rizikos vartotojams nėra, Reglamento (EB) Nr. 396/2005 II priede sėjamosioms pipirnėms, kitiems daigams ir ūgliams ir ankstyvosioms barborytėms turėtų būti nustatyta esamo dydžio DLK. Tarnyba taip pat padarė išvadą, kad trūksta tam tikros informacijos apie medžių riešutams, sėklavaisiams, abrikosams, valgomosioms vynuogėms ir vynuogėms vynui gaminti, raukšlėtosioms gervuogėms, paprastosioms gervuogėms, spanguolėms, agrastams (žaliesiems, raudoniesiems ir geltoniesiems), erškėtuogėms, šilkmedžio uogoms (juodosioms ir baltosioms), gudobelės vaisiams, šeivamedžio uogoms, valgomosioms alyvuogėms, sojų pupelėms, vilnamedžių sėkloms, aliejaus gamybai skirtoms alyvuogėms, kukurūzams, ryžiams, prekėms iš galvijų (riebalams, kepenims, inkstams), arklinių šeimos gyvūnų (riebalams, kepenims, inkstams), naminių paukščių (riebalams, kepenims) ir paukščių kiaušiniams nustatytą DLK ir kad rizikos valdytojai turi papildomai tai apvarstyti. Kadangi rizikos vartotojams nėra, Reglamento (EB) Nr. 396/2005 II priede šiems produktams turėtų būti nustatyta esamo dydžio arba Tarnybos nustatyto dydžio DLK. Ši DLK bus peržiūrėta; atliekant peržiūrą bus atsižvelgta į per dvejus metus po šio reglamento paskelbimo gautą informaciją;

(6) pagal Reglamento (EB) Nr. 396/2005 12 straipsnio 1 dalį Tarnyba pateikė pagrįstą nuomonę dėl nustatytos dabartinės teflutrino DLK (6). Ji rekomendavo sumažinti paprastosioms trūkažolėms/cikorijoms ir paprastosios trūkažolės šaknims nustatytą DLK. Kitų produktų atveju ji rekomendavo padidinti arba palikti nustatytą DLK. Šiems produktams Reglamento (EB) Nr. 396/2005 II priede turėtų būti nustatyta esamo dydžio arba Tarnybos nustatyto dydžio DLK. Tarnyba taip pat padarė išvadą, kad trūksta tam tikros informacijos apie salierams, ridikams, griežčiams, ropėms, pomidorams, baklažanams, melionams, arbūzams, cukriniams kukurūzams, sultenėms, sėjamosioms pipirnėms, kitiems daigams ir ūgliams, ankstyvosioms barborytėms, sėjamosioms gražgarstėms, raukšlėtiesiems bastučiams, jaunų lapų augalams (įskaitant brassica rūšis), salierams, paprastojo pankolio azorianiam varietetui, rabarbarams, saulėgrąžų sėkloms, rapsų sėkloms/dirvinio bastučio sėkloms, sojų pupelėms, vilnamedžių sėkloms, miežiams, kukurūzams, tikrosioms soroms, sėjamosioms avižoms, rugiams, sorgams, paprastiesiems kviečiams, prekėms iš naminių paukščių (raumenims, riebalams, kepenims, inkstams, valgomiesiems mėsos subproduktams) ir paukščių kiaušiniams nustatytą DLK ir kad rizikos valdytojai turi papildoma tai apsvarstyti. Kadangi rizikos vartotojams nėra, Reglamento (EB) Nr. 396/2005 II priede šiems produktams turėtų būti nustatyta esamo dydžio arba Tarnybos nustatyto dydžio DLK. Ši DLK bus peržiūrėta; atliekant peržiūrą bus atsižvelgta į per dvejus metus po šio reglamento paskelbimo gautą informaciją;

(7) pagal Reglamento (EB) Nr. 396/2005 12 straipsnio 1 dalį Tarnyba pateikė pagrįstą nuomonę dėl nustatytos dabartinės tienkarbazonmetilo DLK (7). Ji rekomendavo nustatyti DLK, kuri atitiktų nustatymo ribą. Ši DLK turėtų būti nustatyta Reglamento (EB) Nr. 396/2005 II priede;

(8) pagrįstose Tarnybos nuomonėse buvo atsižvelgta į esamas kodekso didžiausios leidžiamosios liekanų koncentracijos (CXL) vertes. Nustatant DLK buvo atsižvelgta į CXL vertes, kurios yra saugios Sąjungos vartotojams;

(9) produktams, kuriems apsaugoti nesuteiktas atitinkamo augalų apsaugos produkto naudojimo leidimas ir kuriems nenustatytas leidžiamasis importo nuokrypis ar CXL vertės, turėtų būti nustatyta tokia DLK, kuri atitiktų konkrečią nustatymo ribą, arba turėtų būti taikoma numatytoji DLK, nustatyta Reglamento (EB) Nr. 396/2005 18 straipsnio 1 dalies b punkte;

(10) Komisija konsultavosi su Europos Sąjungos etaloninėmis laboratorijomis dėl būtinybės pakoreguoti tam tikras pesticidų liekanų nustatymo ribas. Dėl keleto medžiagų, kurioms taikomas šis reglamentas, šios laboratorijos padarė išvadą, kad dėl technikos raidos tam tikroms prekėms reikia nustatyti konkrečias nustatymo ribas;

(11) remiantis Tarnybos pagrįstomis nuomonėmis ir atsižvelgiant į su svarstomu klausimu susijusius veiksnius, daroma išvada, kad atitinkami DLK pakeitimai atitinka Reglamento (EB) Nr. 396/2005 14 straipsnio 2 dalies reikalavimus;

(12) per Pasaulio prekybos organizaciją konsultuotasi dėl naujos DLK su Sąjungos prekybos partneriais ir į jų pastabas atsižvelgta;

(13) todėl Reglamentas (EB) Nr. 396/2005 turėtų būti atitinkamai iš dalies pakeistas;

(14) kad šiuos produktus būtų galima įprastai parduoti, perdirbti ir vartoti, šiame reglamente reikėtų numatyti pereinamojo laikotarpio priemones produktams, kurie buvo pagaminti prieš pakeičiant DLK ir kuriais, remiantis turima informacija, užtikrinamas aukštas vartotojų apsaugos lygis;

(15) prieš pradedant taikyti pakeistą DLK turėtų būti skiriamas tinkamas laikotarpis, per kurį valstybės narės, trečiosios šalys ir maisto tvarkymo subjektai galėtų pasirengti laikytis dėl DLK pakeitimo atsiradusių naujų reikalavimų;

(16) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis Reglamento (EB) Nr. 396/2005 II ir III priedai iš dalies keičiami pagal šio reglamento priedą.

2 straipsnis Reglamentas (EB) Nr. 396/2005 be šiuo reglamentu padarytų pakeitimų toliau taikomas produktams, kurie buvo pagaminti Sąjungoje arba importuoti į Sąjungą iki 2021 m. liepos 27 d.

3 straipsnis Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje. Jis taikomas nuo 2022 m. sausio 27 d.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2021 m. liepos 6 d. Komisijos vardu Pirmininkė Ursula VON DER LEYEN

(1) OL L 70, 2005 3 16, p. 1.

(2) Europos maisto saugos tarnyba (European Food SAFEty Authority). Reasoned opinion on the review of the existing maximum residue levels for ametoctradin according to Article 12 of Regulation (EC) No 396/2005. EFSA Journal 2020; 18(1): 5990.

(3) Europos maisto saugos tarnyba (European Food SAFEty Authority). Reasoned opinion on the review of the existing maximum residue levels for bixafen according to Article 12 of Regulation (EC) No 396/2005. EFSA Journal 2020; 18(1): 5998.

(4) Europos maisto saugos tarnyba (European Food SAFEty Authority). Reasoned opinion on the review of the existing maximum residue levels for fenazaquin according to Article 12 of Regulation (EC) No 396/2005. EFSA Journal 2020; 18(1): 5955.

(5) Europos maisto saugos tarnyba (European Food SAFEty Authority). Reasoned opinion on the review of the existing maximum residue levels for spinetoram according to Article 12 of Regulation (EC) No 396/2005. EFSA Journal 2020; 18(3): 5997.

(6) Europos maisto saugos tarnyba (European Food SAFEty Authority). Reasoned opinion on the review of the existing maximum residue levels for tefluthrin according to Article 12 of Regulation (EC) No 396/2005. EFSA Journal 2020; 18(1): 5995.

(7) Europos maisto saugos tarnyba (European Food SAFEty Authority). Reasoned opinion on the review of the existing maximum residue levels for thiencarbazone-methyl according to Article 12 of Regulation (EC) No 396/2005. EFSA Journal 2020; 18(1): 5957.